Баккъал аьлча, пхьоьгIа, тахана санна, эладитанаш дуьйцу а, кIезиг хIуманиш хьехон а меттиг яц. Цигахь дуьйцург, хьахориг, къасториг – нашаца догIушший, нашана кхочушдергий хилла. ХIунда аьлча, юьртан кхел цигахь еш а, кхочуш еш а, чекхйоккхуш а хилла. ПхьоьгIанан лараш хIинца ю вайн лаьмнашца. Цуьнан го – оьгIаз ваханчу стага йоккхуш йолу 6 гIулч хуьлуш хилла. Схьадуьйцуш долу бахьана, ша и гIулчаш йохуш оьгIаз вахана стаг ваставала декхар ду. Хьайн довхочунна тIекхача и гIулчаш яххал хан ю хьан. Оццу муьрехь ойла а яй, хьайн кийрара оьгIазло дIаяккха аьлла хинйолчу тIаьхьенна дина Весет хилла хир ду-кх иза. Нагахь санна сихвелла шаьлта яьккхинехь а, бехкен лоруш ца хилла юха иза батта йилларх (шаьлта баттар атта ма яккха, яьккхича иза цIийх ца кхоьтуьйтуш юха чу ма йилла) бохург бакъ долчу гIиллакхийн маьIна лахдала доладелча аьлла хиллий-те, бохуш шек ву со. Иза тухуш хилча а, дIонгIаз а волий, вен-ваккха тухуш ца хилла нохчаша (оьрсийн маттахь аьлча, «испытать соперника» бохург). Дагалаца: шаьлта кар-кара а луш тухуш хилар; шиннах осал волчо бен герз меттах доккхуш цахилар; шаьлта Iоттар – къотIалгIа винчуьнан дурс ларар и.кх.дI.